Kampung Padang Sari

**Kampung Padang Sari** atau **Kampung Parit Padang Sari** ialah sebuah kampung di Daerah Batu Pahat, bahagian barat negeri Johor, Malaysia. Kampung Padang Sari merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

## Sejarah
Bangunan rumah di sepanjang aliran Parit Padang Sari ke Sungai Simpang Kiri telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Padang Sari sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 68 buah rumah yang telah dibina di sepanjang Parit Padang Sari yang mengalir menghilir ke Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Padang Sari, mahupun di bahagian hilir.

Pada tahun 1992, seragan lalat telah berlaku di Kampung Padang Sari.

## Geografi
Kampung Padang Sari terletak di kawasan luar bandar. Petempatan yang terbesar berhampiran dengan kampung ini ialah Taman Seri Sulong, terletak pada bahagian barat laut Kampung Padang Sari. Pola petempatan yang dapat diperhatikan di Kampung Padang Sari ialah petempatan berjajar. Kebanyakan rumah penduduk dibina berderetan dan selari dengan sebatang jalan kampung yang menuju ke Jalan Negeri Johor J19 (Jalan Simpang Lima–Parit Sulong) dan aliran air Parit Padang Sari yang menghilir.

Yang berikut merupakan petempatan manusia yang terletak serantau dengan Kampung Padang Sarip.
* Kampung Parit Haji Rasul pada bahagian utara
* Kampung Parit Separap pada bahagian utara
* Kampung Parit Ju pada bahagian timur laut
* Kampung Parit Lapis Ismail pada bahagian timur laut
* Kampung Parit Ismail pada bahagian timur laut
* Kampung Parit Selulun pada bahagian timur
* Kampung Tebing Tinggi pada bahagian timur
* Kampung Parit Lapis Batu Putih pada bahagian tenggara
* Kampung Parit Asam Kumbang pada bahagian selatan
* Kampung Parit Bengkok pada bahagian selatan
* Kampung Parit Haji Ali pada bahagian barat daya
* Kampung Batu Puteh pada bahagian barat daya
* Taman Seri Sulong pada bahagian barat laut

Parit Padang Sari ialah parit utama yang mengairi Kampung Padang Sari. Aliran air yang bergerak adalah lurus dari arah barat ke timur, dengan mengalir sepanjang kawasan petempatan manusia dan perladangan seperti tanaman kelapa sawit. Ia merupakan salah satu cawangan Sungai Simpang Kiri, pada tahun 1940-an. Walaupun begitu, aliran air daripada Parit Padang Sari tidak akan bergabung terus dengan Sungai Simpang Kiri di Kampung Padang Sari kerana telah dilencongkan ke terusan tanpa nama di sepanjang tebing barat Sungai Simpang Kiri.

## Infrastruktur
Masjid Kampung Padang Sari ialah sebuah masjid di Kampung Padang Sari. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101022.

Surau Kampung Padang Sari ialah sebuah surau di Kampung Padang Sari. Kod pengenal pasti surau dalam portal Sistem Maklumat Imam dan Masjid (SISMIM) ialah 010112088.

Sekolah Kebangsaan Seri Padang Sari (SK Seri Padang Sari) ialah sebuah sekolah kebangsaan di Kampung Padang Sari. Dengan kod sekolah iaitu JBA0014, sekolah kebangsaan tersebut menyediakan pendidikan rendah bagi penduduk setempat. Selain itu, sekolah ini merupakan salah sebuah sekolah di bawah bidang autoriti Pejabat Pendidikan Daerah (PPD) Batu Pahat yang terletak di Kampung Padang Sari. Sekolah rendah ini telah terpilih untuk menjadi sekolah angkat kepada Maktab Perguruan Batu Pahat (kini dikenali sebagai Institut Pendidikan Guru Kampus Tun Hussein Onn) pada tahun 2001.

Sekolah Agama Padang Sari pula merupakan sebuah sekolah agama Islam di Kampung Padang Sari. Sekolah agama ini telah ditubuhkan pada 12 Mei 1955, dengan mengikuti sukatan pembelajaran Sekolah Agama Negeri dan Jabatan Agama Islam Malaysia. Kod Sekolah Agama Padang Sari ialah JYP0022, dan sesi persekolahan yang dijalankan pada sidang petang.

Terdapat cadangan pembinaan jambatan merentasi Sungai Simpang Kiri yang menghubungkan antara Kampung Padang Sari di tebing barat sungai dan Kampung Tebing Tinggi di tebing timur sungai.

## Rujukan